b'\n_START_ARTICLE_\nRazvrstitev galaksij\n_START_PARAGRAPH_\nRazvrstitev galaksij je razvrstitev galaksij v skupine glede na njihove sorodne vidne zna\xc4\x8dilnosti. Galaksije imajo zelo razli\xc4\x8dne oblike. Prve razvrstitve galaksij (razvrstitve prve vrste; Messier, William Herschel, John Herschel, Max Wolf) so bile zgolj opisne, pa tudi prava narava galaksij \xc5\xa1e ni bila znana. Leta 1845 je lord Rosse s 72 pal\xc4\x8dnim (1830 mm) zrcalnim daljnogledom prvi razpoznal spiralno zgradbo Vrtinca (M51a). Spiralno zgradbo je kasneje razpoznal \xc5\xa1e v dvajsetih drugih meglicah. Fotografsko delo Isaaca Robertsa med letoma 1885 in 1904 je potrdilo spiralne oblike in pove\xc4\x8dalo njihovo \xc5\xa1tevilo na 40. Heber Doust Curtis je leta 1918 prvi razpoznal pre\xc4\x8dke pri spiralnih galaksijah in jih imenoval tip \xce\xa6. Hubble je leta 1929 definitivno ugotovil da so galaksije dejansko veliki skupki zvezd, ki so oddaljene preko milijon svetlobnih let._NEWLINE_Ve\xc4\x8dina razvrstitev temelji na opazovanjih z zemeljskega povr\xc5\xa1ja v vidnem delu spektra elektromagnetnega valovanja, najve\xc4\x8dkrat v modrem delu, prek povr\xc5\xa1inskega sija galaksij. Galaksije pa se lahko, opazovane v razli\xc4\x8dnih delih spektra, mo\xc4\x8dno razlikujejo od tega kriterija. Modri del vidnega dela spektra je pri galaksijah z velikim rde\xc4\x8dim premikom premaknjen v ultravijoli\xc4\x8dni del, kar je pri kriteriju treba upo\xc5\xa1tevati.\n_START_SECTION_\nWolfova razvrstitev\n_START_PARAGRAPH_\nDo leta 1907 je bil Novi splo\xc5\xa1ni katalog (NGC) skupaj z Indeksnima katalogoma (IC I in IC II) najpopolnej\xc5\xa1i katalog meglic, ki je vseboval veliko galaksij v dana\xc5\xa1njem pomenu. Razvrstitev Maxa Wolfa je nastala leta 1908 na podlagi fotografij narejenih v heidelber\xc5\xa1kem observatoriju. Za razli\xc4\x8dne oblike so se uporabljale \xc4\x8drke. Razlik med galakti\xc4\x8dnimi planetarnimi meglicami in galaksijami ni bilo. \xc4\x8ceprav Wolfov sistem ni splo\xc5\xa1no znan, je bil prvi sistem, ki je vseboval linearni niz od amorfnih oblik brez spiralnih vzorcev (tipi od d do k), do popolnoma razvitih spiralnih galaksij (tipi od r do w). Wolfova razvrstitev se je uporabljala vse do 1940-ih. Uporabljal jo je tudi Hubble (1917) pri delu na Yerkesovem observatoriju.'